钦定古今图书集成/明伦汇编/氏族典/第126卷 > 陈洽
## 钦定古今图书集成/明伦汇编/氏族典/第126卷 > 陈洽

按《明外史陈洽传》：“洽字叔远，武进人。好古力学，与兄
济、弟浚并有名。洪武中，以善书荐，授兵科给事中。尝
奉命阅军，一过辄识面目，记姓名，有再至者辄叱去。
帝嘉其能。父戍五开殁，洽将奔丧，会武开蛮为变，道
梗，冒险间行，卒负父骨以归。建文中，以茹瑺荐，起复，
授文选郎中。成祖即位，擢吏部右侍郎，改大理卿。永”
乐四年，大军讨安南，洽出赞军务，主馈饷。安南平，转
吏部左侍郎。还朝，命兼署礼部、工部事。七年复参张
辅军事，讨简定，平之。还，从帝北征。九年复与辅往交
阯，讨陈季扩。居五年还朝，进兵部尚书，复往赞李彬
军事。仁宗以掌布、按二司事，仍参军务。中官马骐暴
敛毒军民，洽等不能制，反者四起。黎利尢桀黠。帝命
成山侯王通讨黎利，仍命洽赞其军。宣德元年冬，师
至应平之宁桥，临沙河，欲渡。洽言：“地险恶，恐有伏，宜
且驻师觇贼。”通不听，麾兵径渡，陷泥淖中。伏发，官军
大败。洽跃马入贼阵，创甚，坠马，挥刀杀贼数人，自刭
死。事闻，赠少保，谥节愍。官其子枢刑科给事中。